2020. március 4-én a svájci műsorsugárzó bejelentette, hogy ő képviseli Svájcot az elkövetkező dalfesztiválon a "Répondez-moi" című dallal. A dalt az előzetes sorsolás alapján először a május 14-i második elődöntő második felében adta volna elő, azonban március 18-án az Európai Műsorsugárzók Uniója bejelentette, hogy 2020-ban nem tudják megrendezni a versenyt a COVID–19-koronavírus-világjárvány miatt. A svájci műsorsugárzó jóvoltából az énekes lehetőséget kapott az ország képviseletére a következő évben egy új versenydallal. A dalt többtagú szakmai zsűri választotta ki, amelyet 2021. március 10-én mutattak be először a dalfesztivál hivatalos YouTube-csatornáján.